Sáləmen. Azaf. Bə́bə́lá émēn, Zambá a nə ḿbəŋ ású Ísraɛ̂l. Ǹtondôbə a nə́ ḿbəŋ ású é bod bə́ nə́ ḿfūbán ǹnə́m. 2Hála te fɔ́ɔ́ óbag ó ngáyi yǎ ma nɔŋ âkǒl, hála mə lígi yǎ fɔ́ɔ́ tsətsad nə́ məkǒl ma sende ma, 3amú mə̄ bɔɔ ébá bábuguban etíe etíé ḿbə̂ ǹnə́m, ḿból mə̄ yénə mvɔ̌m bəku bə́ ńyə́bə́. 4bákilǐ kig bɔ́bə́bēn tɔ dzǒm ziŋ a kələ kwí áwū dábán, bə́ bə̄lə́ ósāŋ ó nə́ ai məvɔ́ŋ. 5Bɔ́ təge nɔ̌ŋ ngab á mīńtyé mí bod, bɔ́ təge bí ányami anə́ é bod bəvɔ́g. 6Asú tē ńdɔ̄ bákud ongon ai məbún mə́sə ai étíbílí yā bə́ bə̄gə́ anə́ ḿbɔ̄d[17]. 7Tɔ anə́ ávɔ̄ŋ ládzyé bɔ̄ nyɔ́l ésə, dís dábán láyēne tə́, éyə̄ áfə miǹyián yā ńnəm wábán myáfyɛ étē. 8Bâtsɔni, bâkad anə́ báyi syéan ai bod á ngɛ́d, bâtaman hə ngul. 9Báyāi anyu a kələ kwí á yób, oyə́m wábán wâ ó vwē sí. 10Asú tē ńdɔ ayɔ̌ŋ Zāmbá lávəŋan ḿfág vī, á básoe nyé mə̄ndím ábuí. 11Bâkad nâ: "Éyə Zambá ā yi yəm yá ? Yə oyəm ziŋ ó nə̄ ábə Mədaŋa Yóbo ?” 12Bəbə̂gan bɔ́, bəku bə́ ńyə́bə́ bə́tē, bə́ nə tə́ á mɛs, hə ángūnī ákūmá. 13Á bə́bə́lá, á zəzə ńgɔ mə ngábaala ǹnə́m wáma m̀fúbán mə sobó fə mɔ́ máma anə́ ndəm yə nâ mə nə á sááŋ. 14Bə́ yídi ma amós ósə, mə̌ bələ́gə endə́gə́lə kídí ésə. 15Ngə́ mə dzó nâ: "Maa mə́ tam láŋ táŋ anə́ bɔ́”, ngə́ mə̄ ngákuan ai ayɔŋ bɔ́n bóe. 16Ńdɔ mə ngábindi nə́ mə́ soŋ nálā tē ó ngábə́ abím ǹdzǔg ábuí á mís máma, 17a kələ kwí ámōs mə̄ ngákə nyían á ḿfūfúb étɔbɔgɔ Zāmbá nə́ mə́ fyal ḿból étiliga dzábán yáyi bɔ. 18Á bə́bə́lá wayi bɔ fudi é zēn é nə̄ ásěn nə́ wasógolo bɔ́ á ńdzāŋ kɔ́m. 19Á kīé ! Etíe etíé abím məsǐs tē ! Amalá á dzâ yǎ bɔ̄, á yíli yǎ fɔ̄ɔ̄ bɔ̄. 20Ǎ Ǹtondôbə wayi tsídan évəgələ dzábán á tísɔn anə́ bīyə́yə̄m ai məvəbə̌ yā óyɔ̄, 21Éyɔŋ ǹnə́m ó sími ma âbum, miḿbǎŋ mí ótám myáma mí bólege, 22mə ngábə́ mə̄ lumu təge wóg, mə ngábə́ ékam tid, hədá mə ngábə́ ai wa.